One by One (Foo Fighters-ის ალბომი)
One by One — ამერიკული როკ-ჯგუფ Foo Fighters-ის მეოთხე სტუდიური ალბომი, რომელიც გამოვიდა 22 წლის 22 ოქტომბერს, ლეიბლზე RCA. ეს არის ჯგუფის პირველი ალბომი, ჩაწერილი გიტარისტ კრის შიფლეტის მონაწილეობით. თუმცა, ჩაწერას სირთულეები ახლდა. პირველი ხმისჩამწერი სესიები წარუმატებელი იყო და ჯგუფის წევრებს შორის დაძაბულობა წარმოიშვა. გადაწყდა ალბომის გადაკეთება, რაც დაიწყეს ლიდერ დევიდ გროლის სტუდიაში, ალექსანდრიაში (ვირჯინია). ალბომის სიმღერები, რომელთა შორის არის წარმატებული სინგლები „All My Life“ და „Times Like These“, აღსანიშნავია პირადი ხასიათის ტექსტებით და წინა დისკთან შედარებით უფრო მძიმე და აგრესიული ჟღერადობით. თავად გროლი ამბობდა, რომ ასეთი გადაწყვეტილება მიიღეს ჯგუფის საკონცერტო გამოსვლების ენერგიის სტუდიაში გადასატანად. ალბომი კომერციულად წარმატებული იყო. მან ავსტრალიის, ირლანდიის და გაერთიანებული სამეფოს ჩარტებში პირველი პოზიცია დაიკავა, ხოლო აშშ-ში მილიონზე მეტი ასლის ოდენობით გაიყიდა. კრიტიკოსებმა One by One დადებითად მიიღეს. მას 2004 წელს ერგო გრემის ჯილდო წლის საუკეთესო როკ-ალბომისთვის. თუმცა, ბევრი თვლიდა, რომ ეს ნამუშევარი წინა ალბომებთან შედარებით სუსტი იყო და შემდგომში იგი თავად მუსიკოსებსაც არ მოსწონდათ.